B. Bugár, podpredseda NR SR: (2002-06-19):
Nech sa páči, máte slovo. J. Čarnogurský, minister spravodlivosti SR: Vážený pán predsedajúci, vážená Národná rada. Vyjadrím sa len ku problému vojenských súdov a polície, respektíve ďalších ozbrojených zborov. Už na dôvažok vlastne chcem povedať, že naozaj toto podriadenie polície a ďalších ozbrojených zborov pod vojenské súdy žiadnym spôsobom sa neprieči princípom rovnosti občanov a ani princípom, ktoré vládnu či v priestore Rady Európy alebo v štátoch Európskej únie. Vojenské súdy na Slovensku sa riadia a uplatňujú tými istými zákonmi, to znamená súdia podľa toho istého Trestného poriadku a na základe toho istého Trestného zákona. Sudcovia vojenských súdov majú to isté vzdelanie, sú vyberaní rovnako ako sudcovia civilných súdov. Podliehajú personálne, alebo ako by som to nazval, pod tú istú súdnu radu ako sudcovia civilných súdov a na vrchole súdnej sústavy aj vojenských súdov je Najvyšší súd Slovenskej republiky z hľadiska myslím rozhodovania, eventuálne opravných prostriedkov a podobne, to znamená civilný súd. Z toho hľadiska naozaj podriadenie polície pod vojenské súdy sa žiadnym spôsobom neprieči princípom, ktoré platia v Rade Európy alebo v Európskej únii. A keď pán poslanec Mesiarik povedal, že to treba riešiť komplexne, teda problém nedostatočnej disciplíny alebo priestupkov voči disciplíne v Policajnom zbore, že to treba riešiť komplexne, no tak to znamená nič neurobiť? Prakticky to znamená momentálne nič neurobiť. Sme svedkami toho, že naozaj ministerstvo vnútra aj minister vnútra robili opatrenia a robia opatrenia proti takým ako verejne známym alebo mediálne vďačným porušeniam či zákona alebo aspoň disciplíny, keď policajti jazdia pod vplyvom alkoholu a je zrejmé vzhľadom na to, že stále tieto porušenia zákona pokračujú, je zrejmé, že je potrebné jednoducho ráznejšie zakročiť proti tomuto porušovaniu jednak disciplíny, a jednak oslabovaniu dôvery verejnosti všeobecne v činnosť štátneho aparátu všeobecne a osobitne ozbrojených zložiek. A preto, keď niektorí kritici vlády hovoria, že vláda nerobí opatrenia, ale keď súčasne či tí istí kritici vlády alebo ich politickí reprezentanti tu v parlamente odmietajú podrobiť políciu vojenským súdom, tak to vyvoláva dojem jednoducho logickej a politickej nedôslednosti. Z hľadiska toho, že je to v súlade s normami Európskej únie, pán poslanec Tuchyňa už citoval list zo sekretariátu Rady Európy, máme ešte aj z Európskej komisie od pána Lacroa, mám tu otázku alebo list, ktorou ho žiadal o zaujatie stanoviska pracovník našej misie v Bruseli pri Európskych spoločenstvách. Nebudem to pre krátkosť času citovať, ale je to k dispozícii a odpovedá pracovník sekretariátu, ktorý má na starosti ozbrojené zložky, políciu a podobne pán Lacroa a píše, je to šesť riadkov, prečítam ich: „Keď sme hovorili o vojenských súdoch v rámci Európskej únie, je potrebné vedieť, že neexistuje žiadny taký týkajúci sa tejto problematiky. Je potrebné brať zreteľ na Európsky dohovor o ľudských právach, aby sme mohli posúdiť, či takéto súdy sú v súlade s čl. 6 právo na spravodlivý proces. Skutočnosť, že tieto súdy patria pod všeobecný a národný súdny systém u nás, a patria, je všeobecne považovaná za dôkaz dobrého vládnutia gut governans. Niektoré z našich členských štátov, napríklad Taliansko, majú takéto súdy a sudcov vymenovaných a vykonávajúcich činnosť v rámci takéhoto súdneho systému. Dúfam, že tieto krátke úvahy budú pre vás užitočné.“ Čiže vidíte, že naozaj sme venovali veľkú pozornosť tomu, aby sme preverili prijateľnosť tejto právnej úpravy a myslím si, že jednoducho v tomto historickom období transformácie štátneho systému Slovenskej republiky a jednoducho nastolenia systému naozaj dobrého vládnutia aj smerom k dobrému fungovaniu zložiek štátneho aparátu, k akým patrí aj Policajný zbor Slovenskej republiky, je potrebné a je užitočné podriadiť Policajný zbor a ďalšie ozbrojené zložky, to patrí aj pod Zbor väzenskej a justičnej stráže, ktorý je v rezorte ministerstva spravodlivosti, podriadiť ich pod vojenské súdy, a preto navrhujem, aby ste jednoducho podporili toto ustanovenie novely, tak ako je navrhované. Ďakujem.